SKRIFTLIG FORESPØRGSEL P-1197/01

af José Ribeiro e Castro (UEN) til Kommissionen

(4. april 2001)

Om: Sammenbruddet i forhandlingerne om fiskeriaftalen EU/Marokko ekstraordinær støtte til omstilling af fiskerflåden

Som følge af uenigheden mellem EU og Marokko om fornyelsen af fiskeriaftalen med dette land, har flere hundrede portugisiske og spanske fiskere ikke været i stand til at udøve deres erhverv, som i øvrigt har været indstillet siden udgangen af 1999 for så vidt angår den del af flåden, som traditionelt har drevet fangst i marokkansk farvand.

Indstillingen af fiskeriet har i øvrigt allerede medført økonomiske tab og smertelige sociale konsekvenser, som især er mærkbare i nogle fiskersamfund i Portugal er der navnlig tale om Sesimbra og Algarvekysten.

Sammenbruddet i forhandlingerne mellem Kommissionen og Marokko nødvendiggør en hurtig omstrukturering af denne del af flåden, som navnlig skal sætte den i stand til at genoptage fiskeriaktiviteterne i fjernere farvande, og det forudsætter en omgående indsats og ekstraordinær økonomisk støtte.

Kommissionen bedes derfor oplyse, hvilke forholdsregler den har udarbejdet eller planlagt, som på kort sigt kan opfylde de behov og forhåbninger, som de fiskere og fiskeskippere har, der er blevet direkte og hårdt ramt af sammenbruddet i forhandlingerne mellem EU og Marokko om en fiskeriaftale?

Svar afgivet på Kommissionens vegne af Franz Fischler

(2. maj 2001)

Da fiskeriaftalen med Marokko udløb den 30. november 1999, fiskede omkring 400 spanske og portugisiske skibe under denne aftale.

Med støtte fra det finansielle instrument til udvikling af fiskeriet (FIUF) blev der i henhold til Rådets forordning (EF) nr. 2792/1999(1) ydet godtgørelse for midlertidigt aktivitetsophør til de berørte flåder og fiskere i perioden fra den 1. december 1999 til den 30. juni 2000.

Da aftalen ikke blev fornyet, blev støtten forlænget til den 31. december 2000 under forudsætning af, at Spanien og Portugal fremlagde planer for omstilling af de pågældende flåder. Disse omstillingsplaner blev godkendt af Kommissionen den 30. november 2000.

I øjeblikket ligger der i Rådet og Europa-Parlamentetet et forslag fra Kommissionen om at forlænge godtgørelsesperioden indtil slutningen af juni 2001(2).

Endvidere undersøger Kommissionen på opfordring af Det Europæiske Råd i Nice den 7. december 2000(3) muligheden for at afsætte yderligere bevillinger som hjælp til omstillingen af de berørte flåder.

Det skal dog understreges, at der allerede i henhold til bestemmelserne i forordning (EF) nr. 2792/1999 kan træffes en lang række sociale og økonomiske foranstaltninger såsom (i) førtidspensionsordning for fiskere og (ii) individuelle engangspræmier til fiskere for at hjælpe dem med omstilling eller diversificering af deres aktiviteter uden for havfiskeriet. Hvad angår fartøjerne, er der i henhold til forordning (EF) nr. 2792/1999 fastsat præmier for endeligt ophør med enhver fiskeriaktivitet (enten ved ophugning eller ved fartøjets endelige overførsel til et tredjeland, herunder inden for rammerne af et blandet selskab, eller ved fartøjets endelige overgang til anden anvendelse end fiskeri). Der ydes desuden støtte til modernisering af fartøjer, så de kan benyttes i forbindelse med alternative fangstpladser og fangstmetoder, såfremt sådanne alternative fiskeriaktiviteter ikke truer nogen fiskebestande.

Kommissionen vil støtte de berørte medlemsstater for at sikre, at omstillingen af såvel fiskere som fiskerifartøjer sker på bedste vis.

(1) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet (EFT L 337 af 30.12.1999).

(2) KOM(2001) 62 endelig.

(3) Dokument SN 400/00 (Formandsskabets konklusioner), punkt 59.